Tissaħħaħ il-ħidma tal-Protezzjoni Ċivili b'investiment fi flotta ġdida Waqt konferenza tal-aħbarijiet, ġew inawgurati vetturi ġodda biex il-Protezzjoni Ċivili tkun imħejjija aħjar għall-każi li jinqalgħu. Il-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri ħabbar li permezz ta' investiment ta' aktar minn miljun u nofs ewro, il-gvern qed juri li lest jinvesti kemm jiflaħ fis-sigurtà tal-pajjiż. Dawn il-vetturi se jkunu qed jgħinu lill-Protezzjoni Ċivili tkun iktar ippreparata biex taffaċċja realtajiet ta' kuljum inkluż meta tiġi l-isfida ta' spazju żgħir fosthom sqaqien u toroq dojoq li jikkaratterizzaw ċerti rħula u bliet Maltin u Għawdxin. Il-Ministru Camilleri spjega li l-Protezzjoni Ċivili hi parti essenzjali mis-sigurtà li rridu noffru lil pajjiżna għalhekk jeħtieġ li n-nies ta' dan id-dipartiment jaħdmu bl-aqwa għodda. "Permezz ta' dawn il-ħames inġenji, kull stazzjoni issa se jkun mgħammar kif suppost hekk kif id-Dipartiment huwa lest jassisti b'mod aħjar f'każ li jinqala' inċident f'postijiet bħal dawn. Dan l-investiment huwa riżultat ta' pjan ċar ta' gvern li jaħseb f'dak li jista' jinqala' u jipprepara għal kull eventwalità," qal il-Ministru Camilleri. Id-Direttur Ġenerali tal-Protezzjoni Ċivili, is-Sur Emanuel Psaila, spjega li dawn il-vetturi huma l-ewwel tax-xorta tagħhom fl-Ewropa u għalhekk se jkunu qed jagħmlu differenza kbira fil-ħajja tan-nies. Dan l-investiment ifisser li l-ħaddiema ta' dan id-dipartiment se jkunu qed jagħmlu xogħolhom bl-aktar mod effettiv filwaqt li nipproteġu lilhom ukoll.